Нэгъуч Джанболэт и гъэсэнхэр япэ итщ
 «Шапсыгъ щIыналъэ», «Туапсе хъыбарыщIэхэр» газетхэм щыгъуазэ дащI фокIадэм и 3-м Японием щекIуэкIа ДзюдомкIэ ныбжьыщIэхэм я зэхьэзэхуэм Урысейм щIыхь зиIэ и тренер Нэгъуч Джанболэт и гъэсэнхэу Нэгъуч Къазбэчрэ Владимировэ Дарьерэ ехъулIэныгъэ къагъэлъагъуэу зэрыхэтам. 
VI Экономикэ форумым и спорт программэм ипкъ иткIэ, Владивосток щекIуэкIащ Кано Дзигоро и цIэкIэ зэхаубла ДзюдомкIэ дунейпсо чемпионатыр. Урысейм и Президентымрэ Японием и премьер-министрымрэ я нэIэм щIэту, «Олимпиец» спорт уардэ унэм щызэхаша зэхьэзэхуэм щызэпэщIэуват Урысейм икIа ныбжьыщIэхэм я гуп къыхэхамрэ хамэ къэрал зыбжанэм щыщ дзюдомкIэ бэнакIуэхэмрэ.
ТекIуэныгъэ къэзыхьа гупым хэтащ Нэгъуч Джанболэт игъэса бэнакIуэхэу Нэгъуч Къазбэчрэ (килограмм 73-м нэхърэ мынэхъ хьэлъэхэр) Владимировэ Дарьерэ (килограмм 70-м щIигъухэр).
КъызэрыщIэкIымкIэ, гуп зэпэщIэуваитIыр 3:3-м нэсауэ, Владимировэ Дарье и гупым зы балл къыхуихьри, тригъэкIуащ. Хъыджэбзым къыпэщIэувахэм язт нэхъ пасэу дзюдомкIэ дунейпсо зэхьэзэхуэм домбеякъ медалыр къыщызыхьауэ щыта Франджы къэралым щыщ Дюран Тахинэ.
Нэгъуч Джанболэт и гъэсэн къудей мыхъуу, икIи и къуэ Къазбэч илъэс 2I-м фIэмыкIа ныбжьыщIэхэм я зэхьэзэхуэу Европэм щекIуэкIам и чемпионщ. Владимировэ Дарье – 202I гъэм екIуэкIа «Азием и зэхьэзэхуэ зэIухам» щытекIуахэм язщ. 
Дунейпсо утыкум ехъулIэныгъэ къыщызыгъэлъэгъуа Нэгъучхэ зэадэзэкъуэми, Владимировэ Дарьи я ехъулIэныгъэмкIэ дохъуэхъу.
Чэрим Марианнэ.
